Lekövetik a karantén alatt tartott dél-koreaiakat
Követik a mobiltelefonját azoknak, akik MERS-járvánnyal fertőzöttek, így tartják őket karantén alatt.
Drasztikus lépéssel tartanák otthonukban a MERS-járvány miatt karantén alatt lévő dél-koreai lakosokat. A dél-koreai kormány folyamatosan követné azok mobiltelefonját, akik érintkeztek a fertőzöttekkel, így ellenőrizve, hogy nem hagyják el a karantén-zónát.

A döntést többek közt az váltotta ki, hogy múlt hónapban egy karantén alatt álló férfi Kínába repült, és csak túl későn derült ki, hogy ő is a fertőzöttek közé tartozik.

Jelenleg nagyjából 2300 koreai áll karantén alatt, és mindaddig lekövetik telefonjukat, amíg nem bizonyosodnak meg arról, hogy nem fertőzöttek.

Óriási a pánik

Mint azt az Origo is megírta, a MERS-járvány okozta pánik hatalmas méreteket öltött, a külföldi turisták tömegesen mondják le dél-koreai utazásukat, múlt héten több mint 200 iskolát zártak be az országban ideiglenesen, a fertőzésveszélytől tartva.

A hatóságok szerint múlt hét csütörtökön már 35 fertőzöttről lehetett tudni, eddig ketten haltak meg a betegségben.
mobiltelefon Tech járvány megfigyelés vírus Dél-Korea követés karantén MERS